b'\n_START_ARTICLE_\nDanmarks Film Akademi\n_START_PARAGRAPH_\nDanmarks Film Akademi blev stiftet af en lang r\xc3\xa6kke personer med faglig tilknytning til filmbranchen i 1982. Akademiets form\xc3\xa5l er at fremme filmen som selvst\xc3\xa6ndig kunstart. Medlemmerne er fortrinsvis personer, som arbejder med film i det daglige. Akademiets st\xc3\xb8rste \xc3\xa5rlige begivenhed er uddelingen af Robert Prisen.\n_START_SECTION_\nRobert Prisen\n_START_PARAGRAPH_\nRobert Prisen er en \xc3\xa5rlig prisoverr\xc3\xa6kkelse afholdt af Danmarks Film Akademi med form\xc3\xa5l at fejre dansk film og tv. _NEWLINE_Prisen blev overrakt f\xc3\xb8rste gang i 1984 og er opkaldt efter statuettens skaber, skulpt\xc3\xb8r og filmentusiast Robert Jacobsen. Siden 2012 har Filmakademiet medtaget dansk tv-fiktion i prisuddelingen. Robert Prisen er en nationalt og internationalt anerkendt filmpris, der kan sammenlignes med den amerikanske Oscar og den franske C\xc3\xa9sar ved at v\xc3\xa6re uddelt af et akademi med forbindelse til filmindustrien. _NEWLINE_Det er medlemmerne af Danmarks Film Akademi, der indstiller, hvilke film, tv-serier og fagfolk, der skal nomineres, ligesom de i sidste ende stemmer om, hvem der skal modtage Robert-priserne inden for en bred vifte af de filmiske discipliner. Dog nominerer fagudvalg til kategorierne kort- og dokumentarfilm, samt i de udenlandske filmkategorier. Medlemmerne nominerer indenfor de kategorier de kender bedst, baseret p\xc3\xa5 deres filmfaglige profession. Det er kun medlemmer af Danmarks Film Akademi, der kan stemme p\xc3\xa5 og dermed udpege de film eller fagpersoner, som de synes, har gjort det bedst i det indev\xc3\xa6rende film\xc3\xa5r.'